СПРАВКА ПО ЧЛ. 26, АЛ. 5 ОТ ЗАКОНА ЗА НОРМАТИВНИТЕ АКТОВЕ

ЗА ОТРАЗЯВАНЕ НА ПОСТЪПИЛИТЕ ПРЕДЛОЖЕНИЯ И СТАНОВИЩА ОТ ОБЩЕСТВЕНИТЕ КОНСУЛТАЦИИ ПО ПРОЕКТ НА НАРЕДБА ЗА УСЛОВИЯТА И РЕДА ЗА ОПРЕДЕЛЯНЕ И ИЗПЛАЩАНЕ НА ЕДНОКРАТНО ОБЕЗЩЕТЕНИЕ ПРИ ПРЕМЕСТВАНЕ НА СЛУЖБА В ДРУГО НАСЕЛЕНО МЯСТО НА ТЕРИТОРИЯТА НА СТРАНАТА И ИЗВЪН НЕЯ НА ВОЕННОСЛУЖЕЩИТЕ И НА ЧЛЕНОВЕТЕ НА ТЕХНИТЕ СЕМЕЙСТВА
	№
	Организация
/потребител

/вкл. начина на получаване на предложението/
	Предложения и становища
	Приети/

неприети
	Мотиви

	1. 
	Valat

Портал за обществени консултации https://www.strategy.bg/PublicConsultations/View.aspx?lang=bg-BG&Id=8986
23 март 2025 г. 12:10:56 ч.
	Отмяна на алинея

Предлагам ал. 3 на чл. 13 да се отмени.
Мотиви: С тази алинея не се дава възможност да се изплащат транспортни разходи по ал. 1 на същия член от Наредбата, на военнослужещите, завършили висшите военни училища, при първо назначаване на офицерски длъжности в съответствие с присвоеното им звание. На тези млади хора, решили да служат на родината си, завършвайки военните училища също им се налага, и то не по-малко, отколкото на останалите военнослужещи, да пътуват и да превозват покъщнината си до населеното място, в което са разпределени. Място, което в някои случаи е на другия край на България.

Считам, че с отмяната на ал. 3 на чл. 13 ще се премахне една несправедливост, въведена през 2016 г.

В контекста на отлив от военната професия, въвеждането на подобни ограничения към младите офицери не само, че не е полезно, а дори е вредно.
	Не се приема.
	В Наредбата е определено, че еднократно обезщетение се изплаща на военнослужещите при преместване на служба в друго населено място на територията на страната и извън нея. В § 1, т. 2 от Допълнителните разпоредби на Наредбата е дадено определение на „Преместване на служба в друго населено място“. Военнослужещите с особен статус – курсанти за времето на обучение във военното училище се подготвят за изпълнение на военна служба като професия, а не се преназначават на длъжност. В този смисъл, те не попадат в обхвата на разпоредбата, определяща „Преместване на служба в друго населено място“. С цел компенсиране на направените от тези офицери разходи в чл. 6 е предвидена разпоредба, съгласно която се дава право на тези офицери да получат еднократното обезщетение.
С разпоредбата на чл. 13 се регламентира и възможността за заплащане на транспортните разходи за пътуването на военнослужещите,  членовете на техните семейства и за превозване на покъщнината им. Офицерите випускници на военните училища не попадат в обхвата на „Преместване на служба в друго населено място“, т.к. за тях е валидно „първо назначаване на длъжност по местослужене“ и поради тази причина не следва да им се изплащат транспортни разходи за превозване на покъщнина.

	2. 
	Valat

Портал за обществени консултации https://www.strategy.bg/PublicConsultations/View.aspx?lang=bg-BG&Id=8986
28 март 2025 г. 17:42:13 ч.
	Промяна на чл. 3, ал. 2

Предлагам чл. 3, ал. 2 да се измени по следния начин:

"(2) За определяне на разстоянието при преместване на военнослужещите, в случаите по ал. 1, т. 1 се взема предвид най-късото разстояние по пътната мрежа от настоящия адрес в населеното място, където са били регистрирани преди преместването до настоящия адрес в населеното място, където са регистрирани след преместването."
 

Мотиви: По този начин ще може реално да се определи разстоянието в километри от адрес до адрес.

В предложения текст на чл.3, ал. 2 от проекта на Наредбата не виждам как може да се определи най-късото разстояние между табелите/обозначените с пътни знаци входове и изходи на двете населени места.
	Не се приема.
	Съгласно чл. 7, ал. 1 от Закона за устройство на територията (ЗУТ), урбанизирани територии са населените места и селищните образувания. В § 5, т. 6 от Допълнителните разпоредби на ЗУТ „територия на населено място“ е селищната територия, обхваната от границите му (строителните му граници), определени с устройствен план, без да се включва землището.
Пътните знаци със специални предписания Д11 „Начало на населено място и селищно образувание“ и Д12 „Край на населеното място и селищното образувание“, съгласно чл. 112, ал. 1, съответно чл. 113, ал. 1 от Наредба № 18 от 2001 г. за сигнализация на пътищата с пътни знаци (обн., ДВ, бр. 73 от 2001 г.) се използват за сигнализиране на мястото, от което започват да важат, съответно престават да важат, правилата за движение в населено място и селищно образувание, т.е. пътните знаци се поставят на места, съответстващи на границите на урбанизираните територии. 

Поради тази причина, в чл. 3, ал. 2 на Наредбата се използват и „табелите/обозначените с пътни знаци входовете и изходите на двете населени места“.

	3. 
	e_kirova

Портал за обществени консултации https://www.strategy.bg/PublicConsultations/View.aspx?lang=bg-BG&Id=8986
31 март 2025 г. 15:55:05 ч.
	Предложение

В чл. 5, ал. 2 да се създаде нова точка със следното съдържание: "Удостоверение за промени на настоящия адрес, в случаите по чл. 3, ал. 1, т. 1 и т. 4".

Мотиви: С удовстоверение за промени за настоящия адрес се установява фактическо премества и датата на събитието. От адресната карта не е видно къде е регистриран военнослужещия преди преместването.
	Приема се.
	Създава се нов т. 3 към чл. 5, ал. 2, със следното съдържание: „3. удостоверение на промени на настоящия адрес, в случите по чл. 3, ал. 1, т. 1 и т. 4.“.

	4. 
	Иво_69

Портал за обществени консултации https://www.strategy.bg/PublicConsultations/View.aspx?lang=bg-BG&Id=8986
04 април 2025 г. 12:47:04 ч.
	Изискване за предоставяне на документ за настоящ адрес в новото място на местослужене.

Коментар:   Съгласно текстовете на Наредбата, в чл.5 и чл.9, е заложено изискване за предоставяне на адресна регистрация по настоящ адрес в населеното място по новото местослужене (чл.5, ал.2, т.1 - изискване за представяне на адресната регистрация по настоящ адрес в населеното място по новото местослужене;  чл.9, ал.4, т.1 - изискване за предоставяне на документ за адресна регистрация по настоящ адрес в новото местослужене, издаден от съответната община или кметство на територията на страната).
Това изискване е валидно само за тези военнослужещи, които след завръщане от дългосрочна командировка извън територията на страната (изпълнявали длъжност извън страната) се назначават на длъжност в населено място, което е различно от населеното място, в което са изпълнявали длъжност преди да бъдат дългосрочно командировани (т.е ако военнослужещият е изпълнявал длъжност във Варна, командирован е на длъжност в Брюксел, след което се е завърнал обратно в страната, но е назначен на длъжност в София).
Не така стои въпросът обаче с тези военнослужещи, които са командировани дългосрочно извън страната и след завръщането си обратно в страната са назначени на длъжност в същото населено място от което са заминали на дългосрочна командировка (т.е. военнослужещ на длъжност в София се назначава на длъжност в Брюксел, след което се завръща обратно в страната и е назначен на длъжност в София). Как на съответният служител ще му бъде издаден документ за настоящ адрес, след като той най-вероятно вече има такъв? И за какво ще му служи след като за някои военнослужещи ще е валиден и факта, че настоящият им адрес е същият, като постоянния им адрес, който е записан в личната им карта?!
Предложение:   Изискването за предоставяне на адресна регистрация за настоящ адрес да се прилага само за тези военнослужещи, които са изпълнявали длъжност в едно населено място, командировани са дългосрочно за изпълнение на длъжност извън страната и след завръщането си обратно в страната са назначени на длъжност в друго населено място.
За тези служители които запазват населеното място, в което са изпълнявали длъжност преди дългосрочното им командироването им извън страната и след завръщането си обратно в страната и са назначени на длъжност в същото населено място да не се изисква предоставяне на адресна регистрация за настоящ адрес.
В случай, че трябва да се доказва адресна регистрация, то тогава да се предвиди в Наредбата изискване за удостоверяване на адрес по лична карта, нотариално заверен договор за наем или нотариален акт за жилищен имот в съответното населено място.
	Не се приема.
	Съгласно чл. 94, ал. 1 от Закона за гражданската регистрация, настоящ адрес е адресът, на който лицето живее. Всяко лице има само един настоящ адрес, като в срок 30 дни да е длъжно да заяви промяната му (арг. чл. 99, ал. 1 от ЗГрР). Съгласно чл. 96, ал. 1 от ЗГрР, настоящият адрес се заявява чрез подаване на адресна карта от лицето до органите по чл. 92, ал. 1 от същия закон. Български гражданин, живеещ в чужбина, заявява настоящ адрес – държавата, в която живее, пред органите по чл. 92, ал. 1 по постоянния си адрес. Заявяването се извършва лично, а по изключение – от упълномощено лице след представяне на нотариално заверено изрично пълномощно. За малолетни и непълнолетни лица заявяването се извършва от законните им представители.
В този смисъл, изискването за представяне на адресна регистрация по настоящ адрес е изпълнение на законова разпоредба.


	5. 
	e_kirova

Портал за обществени консултации https://www.strategy.bg/PublicConsultations/View.aspx?lang=bg-BG&Id=8986
07 април 2025 г. 09:13:48 ч.
	Предложение

В чл. 9, ал. 4 да се създаде нова точка със следното съдържание: "Удостоверение за промени на настоящ адрес, в случаите по чл. 3, ал.1, т.  1 и т. 4".
Мотиви: С удостоверенние за промени на настоящия адрес се удостоверява фактическо преместване и датата на събитието. От адресната карта не е видно къде са регистрирани членовете на семейството на военнослужещия преди преместването.
	Приема се.
	Създава се нов т. 3 към чл. 9, ал. 4, със следното съдържание: „3. удостоверение на промени на настоящия адрес, в случите по чл. 3, ал. 1, т. 1 и т. 4.“.

